Juffrou mis haar kinders, toe brei sy haar klasDie poppies wat juffrou Ingeborg gebrei het (Foto: Facebook) Sekere onderwysers mis hul kinders baie, maar dalk nie so baie soos dié juffrou wat poppies gebrei het wat presies soos haar klas lyk nie. Juffrou Ingeborg Meinster-Van der Duin is ŉ onderwyseres by Dr H Bavinckschool in Haarlem, Nederland. Die skool het, net soos talle ander wêreldwyd, gesluit weens die Covid-19-pandemie. “Die kinders was nie meer in die skool nie. Ek het hulle baie gemis,” het sy aan NH Nieuws gesê. Toe sy ŉ breipatroon op Pinterest sien, het sy dadelik besluit om ŉ poppie vir elkeen van haar skoliere te brei. Sy het 23 poppies gemaak wat presies soos elke kind lyk, met al die detail ingesluit soos hul truie, sproete, ŉ bril en haarstyle. Elke poppie het tussen drie en vier ure geneem om te maak. Sy het ŉ foto van die poppies aan haar klas en hul ouers gewys. Sonder name kon hulle almal maklik hulself en die ander maats herken. Juffrou Ingeborg het gesê sy sien beslis uit daarna om haar kinders gou weer te sien.